CELEX: 62017CN0383
Language: el
Date: 2017-06-26 00:00:00
Title: Υπόθεση C-383/17: Προσφυγή της 26ης Ιουνίου 2017 — Ευρωπαϊκή Επιτροπή κατά Πορτογαλικής Δημοκρατίας

21.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 277/28
            
         Προσφυγή της 26ης Ιουνίου 2017 — Ευρωπαϊκή Επιτροπή κατά Πορτογαλικής Δημοκρατίας
   (Υπόθεση C-383/17)
   (2017/C 277/41)
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: P. Costa de Oliveira και L. Nicolae)
   
      Καθής: Πορτογαλική Δημοκρατία
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Πορτογαλική Δημοκρατία δεν εκπλήρωσε τις υποχρεώσεις που υπέχει βάσει του άρθρου 9, παράγραφος 2, της οδηγίας 2009/15/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων και για τις συναφείς δραστηριότητες των ναυτικών αρχών (1), καθότι δεν προσκόμισε στην Επιτροπή καμία έκθεση σε σχέση με τα αποτελέσματα των παρακολουθήσεων σε όλους τους αναγνωρισμένους οργανισμούς που ενεργούν για λογαριασμό της.
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Το άρθρο 9, παράγραφος 2, της οδηγίας ορίζει ρητώς ότι κάθε κράτος μέλος οφείλει, τουλάχιστον ανά διετία, να παρακολουθεί κάθε αναγνωρισμένο οργανισμό που ενεργεί για λογαριασμό του και να απευθύνει στα άλλα κράτη μέλη και την Επιτροπή έκθεση των αποτελεσμάτων της εν λόγω παρακολούθησης το αργότερο έως τις 31 Μαρτίου κάθε έτους που ακολουθεί το έτος κατά το οποίο πραγματοποιήθηκε η παρακολούθηση.
   Μετά την παρέλευση, στις 17 Ιουνίου 2011, της ορισθείσας στο άρθρο 13, παράγραφος 1, της οδηγίας, προθεσμίας για τη μεταφορά της στο εθνικό δίκαιο, η Πορτογαλική Δημοκρατία όφειλε να έχει προσκομίσει την πρώτη έκθεση το αργότερο στις 31 Μαρτίου του 2013, δεδομένου ότι μπορούσε να έχει επιλέξει να προβεί στην παρακολούθηση κατά τη διάρκεια του 2011 ή του 2012.
   Διανύουμε ήδη τον Ιούνιο του 2017 και η Πορτογαλική Δημοκρατία δεν έχει ακόμη προσκομίσει καμία έκθεση.
   
      (1)  ΕΕ 2009, L 131, σ. 47.